Oznámenie Komisie Európskemu parlamentu podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho Parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami /* KOM/2005/0423 v konečnom znení - COD 2003/0175 */





[pic] | KOMISIA EURÓPSKYCH SPOLOČENSTIEV | Brusel, 7.9.2005 KOM(2005) 423 v konečnom znení 2003/0175 (COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami 2003/0175 (COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho parlamentu a Rady, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami 1. SÚVISLOSTI Dátum podania návrhu EP a Rade (dokument KOM(2003) 448 v konečnom znení – C5–0351/2003 - 2003/0175(COD): | 28. júl 2003 | Dátum stanoviska Európskeho hospodárskeho a sociálneho výboru: | 3. jún 2004 | Dátum stanoviska Európskeho parlamentu, prvé čítanie: | 20. apríl 2004 | Dátum prijatia spoločnej pozície: | 6. september 2005 | 2. CIEĽ NÁVRHU KOMISIE V súlade s Bielou knihou o európskej dopravnej politike na rok 2010[1] a na základe žiadosti Európskej rady z decembra 2002 a marca 2003 Komisia navrhla upravenú verziu smernice 1999/62/ES o cestných poplatkoch pre ťažké nákladné vozidlá. Tento návrh sa zhoduje s politikou Komisie pre vyberanie poplatkov za dopravnú infraštruktúru, podstatou ktorej je vývoj harmonizovaného prístupu Spoločenstva k vyberaniu poplatkov v rámci všetkých spôsobov dopravy. Základným prvkom určovania dopravných poplatkov by mali byť náklady, ktoré za dopravu v súčasnosti platia používatelia, daňoví poplatníci a celá spoločnosť. Smernica 1999/62/ES zabezpečuje súčasný legislatívny rámec cestných poplatkov pre ťažké nákladné vozidlá. Ako sa však členské štáty odkláňajú od režimu vyberania poplatkov (nálepky) a prikláňajú sa k režimu vyberania mýtneho, je potrebné túto smernicu aktualizovať s cieľom vypracovať a objasniť základné zásady cestného mýta a uistiť sa, že súčasná rozmanitosť jednotlivých režimov vyberania poplatkov a mýtneho sa vyvíja transparentným a harmonizovaným spôsobom. Je tiež potrebné upraviť režim cestných poplatkov tak, aby sa zvýšili možnosti získavania finančných prostriedkov určených na investovanie do novej dopravnej infraštruktúry. Návrh Komisie na aktualizáciu smernice 1999/62/ES sa zameriava na tieto ciele. S cieľom zlepšiť a zosúladiť základné zásady vyberania mýtneho návrh: - špecifikuje základné nákladové aspekty pre režimy mýtneho, aby zahŕňali náklady na výstavbu, prevádzku, údržbu a rozvoj siete a nekryté náklady v prípade nehôd, - zlepšuje priestor na rozlíšenie jednotlivých druhov mýtneho a stanovuje metodológiu, aby umožnila transparentný odhad nákladov, - rozširuje rozsah pôsobnosti tejto smernice na viac úžitkových vozidiel (od 3,5 tony) a na väčší rozsah ciest (transeurópska cestná sieť a alternatívne trasy). V rámci pomoci uspokojiť potreby financovania dopravnej infraštruktúry návrh: - spája mýtne s nákladmi na údržbu a rozvoj infraštruktúry, - požaduje, aby sa príjmy použili na údržbu a rozvoj dopravnej infraštruktúry, - umožňuje prirážky k mýtnemu, pričom sa príjmy zo zvýšenia musia investovať do alternatívnej infraštruktúry v rovnakom koridore transeurópskej siete (TEN). 3. PRIPOMIENKY K SPOLOČNEJ POZÍCII Rada vykonala určité zmeny v návrhu Komisie, ktoré sú prijateľné, pretože zabezpečujú napĺňanie jeho cieľov: - Definícia nákladov na výstavbu bola upravená a vypracovaná tak, aby špecifikovala finančné náklady, ktoré môžu prichádzať do úvahy a aby zaručila, že lehota vynakladania nákladov neprekročí životnosť príslušnej infraštruktúry. - Zmenilo sa povolené rozlíšenie mýtneho s cieľom vylepšiť transparentnosť a chrániť pred akoukoľvek diskrimináciou. - Sprísnili sa podmienky zavádzania prirážok k mýtnemu, aby sa zlepšila transparentnosť a obmedzil sa rozsah väčšiny prirážok na maximálne 15 % namiesto 25 %. Maximálna prirážka vo výške 25 % sa vzťahuje iba na cesty, ktoré sa nachádzajú v rovnakom koridore ako cezhraničné úseky prioritných projektov európskeho záujmu v horských oblastiach. - Nové režimy vyberania mýtneho majú podliehať kontrole Komisie podľa základných zásad v prílohe III. Kontrola sa bude pre režimy vyberania mýtneho bez koncesie vykonávať priamo, pričom mýtne sa bude kalkulovať podľa základných zásad a kľúčové hodnoty a parametre kontroly budú poskytovať členské štáty. Pre mýtne s režimom koncesie sa bude kontrola vykonávať nepriamo. Členské štáty musia poskytnúť všetky informácie nevyhnutné na overenie toho, či úroveň mýtneho neprevyšuje úroveň vypočítanú podľa základných zásad. V otázkach zahrnutia externých nákladov a pokrytia mýtneho, v ktorých Rada tiež urobila zmeny oproti pôvodnému návrhu Komisie, vydala Komisia vyhlásenie, v ktorom: - sa zaviazala urobiť hlbšiu analýzu postupnej internalizácie externých nákladov, keď bude vykonávať strednodobú revíziu Bielej knihy o doprave na konci roka 2005, najmä vzhľadom na druhé čítanie Parlamentu, - pripomína, že právo členských štátov vyňať určité úseky siete sa musí vykonávať nediskriminačným spôsobom a v súlade so Zmluvou. V tomto smere Komisia vyhlásila, že bude zohľadňovať objektívne kritériá, akými sú potreba zlepšiť prístupnosť izolovaných regiónov alebo stupeň dopravného zaťaženia a znečistenia. Po týchto vyhláseniach Komisia privítala spoločnú pozíciu Rady ako ťažko nájdený kompromis. Zo 42 zmien a doplnení prijatých Parlamentom 20. apríla 2004 bolo deväť pre Komisiu prijateľných a sú zahrnuté do spoločnej pozície, 23 bolo pre Komisiu prijateľných, ale neboli prijaté Radou, šesť bolo pre Komisiu neprijateľných, ale boli začlenené do spoločnej pozície a štyri neboli prijateľné ani pre Komisiu, ani pre Radu. 4. PODROBNÉ PRIPOMIENKY KOMISIE K ZMENÁM A DOPLNENIAM EURÓPSKEHO PARLAMENTU V PRVOM ČÍTANÍ 4.1. Zmeny a doplnenia prijaté Komisiou a úplne alebo čiastočne zahrnuté v spoločnej pozícii. Zmena a doplnenie 21 : Do definície nákladov na výstavbu je zahrnutá zásada zohľadniť iba tú časť nákladov, ktorá nie je amortizovaná. Zmena a doplnenie 22 : Súčasťou je definícia váženého priemeru mýtneho, hoci sa v záujme väčšej technickej presnosti líši od tej, ktorú prijal Parlament. Zmena a doplnenie 24 : Súčasťou je definícia koncesie, hoci sa v záujme väčšej právnej presnosti líši od tej, ktorú prijal Parlament (vychádza z definície v smernici 2004/18/ES). Zmeny a doplnenia 10 a 34 : Rada podľa návrhu Parlamentu zrušila akékoľvek úvahy o nákladoch v prípade nehôd. Zmeny a doplnenia 18 a 38 : Rada tiež zamietla plán na založenie nezávislého orgánu pre infraštruktúru. Zmena a doplnenie 39 : Návrh pridať dane z poistenia na zoznam daní a poplatkov, ktoré táto smernica neovplyvňuje, bol prijatý. Zmena a doplnenie 43 : Tabuľka prílohy II bola zmenená a doplnená, aby zahŕňala najnovšie emisné triedy EURO. Vyššie hodnoty pre staršie vozidlá sa však nezachovali. 4.2. Zmeny a doplnenia prijaté Komisiou, ale nezahrnuté do spoločnej pozície Zmeny a doplnenia 1, 3, 4, 5, 6, 7 a 8 : Rada nezmenila poradie odôvodnení poskytujúcich všeobecné zdôvodnenia, pokiaľ ide o smernicu vrátane rôznych politických priorít skrývajúcich sa za návrhom a relevantných záverov Rady, atď. Zmeny a doplnenia 2 a 25 : Rada vylúčila všetky odkazy na externé náklady, vrátane tohto odôvodnenia a definície. Aj keď tento krok bol pre Komisiu v priebehu hľadania kompromisného znenia akceptovateľný, Komisia upozorňuje na svoje vyhlásenie Komisie v prílohe. Zmena a doplnenie 12 : Neutralita rozlíšenia mýtneho z hľadiska príjmov je obsiahnutá v texte, ale nie v odôvodnení. Zmena a doplnenie 13 : Rada neprijala návrh Komisie umožniť kompenzácie pomocou znižovania iných dopravných daní pod minimálnu úroveň EÚ. Zmena a doplnenie 20 : Táto definícia „hlavnej cestnej siete“ bola nadbytočná, keďže Rada vypustila z článku 1 ods. 3 akúkoľvek zmienku o hlavnej cestnej sieti. Zmeny a doplnenia 14 a 26 : Možnosť oslobodiť od platenia mýtneho vozidlá humanitárnych organizácií a organizácií poskytujúcich núdzovú pomoc nebola prijatá, keďže výnimku podľa tohto článku dostávajú iba jasne označené a overiteľné vozidlá. Okrem toho odôvodnenie (zmena a doplnenie 14) pre každú oslobodenú kategóriu používateľa nie je potrebné. Zmeny a doplnenia 11 a 27 : Nie je vhodné, aby smernica Rady a Parlamentu dávala členským štátom pokyny radiť sa s regionálnymi a miestnymi orgánmi - to je vecou subsidiarity, ktorá sa mení podľa vládnych štruktúr každého členského štátu. Zmena a doplnenie 28 : Základný aspekt na určovanie mýtneho bol obmedzený na náklady na infraštruktúru. Externé náklady Rada vylúčila. Zmena a doplnenie 29 : Rozlíšenie mýtneho navrhnuté Parlamentom sa považovalo za nedostatočné. Rozlíšenie v spoločnej pozícii poskytuje istotu a jednoznačnosť s väčšou mierou flexibility meniť výšku mýtneho, aby odzrkadľovalo kritériá životného prostredia a dopravného preťaženia. Okrem toho kritériá PM10 a NOx neboli zahrnuté, keďže sa odzrkadľujú v emisných triedach Euro a je ťažké kontrolovať ich samostatne. Navyše takéto environmentálne kritériá by boli prijateľné (ak by to bolo uskutočniteľné) v rámci kritérií emisných tried Euro. Zmeny a doplnenia 16 a 30 : Povoliť prirážky k mýtnemu v mestských zónach by sa zlučovalo s úlohou, ktorú prirážky majú, avšak Rada túto zmenu a doplnenie zamietla. Zmena a doplnenie 32 : Rada odmietla povinnosť členských štátov uvaliť najvyššie mýtne na vozidlá, ktoré nie sú schopné doložiť a preukázať svoju emisnú triedu Euro. Zmena a doplnenie 36 : Články týkajúce sa režimu kompenzácií (znižovanie daní z vozidiel atď.) Rada vypustila. Zmena a doplnenie 42 : Rada zamietla návrh, na základe ktorého by Komisia podávala správy o účinku tejto smernice na nehodovosť na cestách a o jej vplyvoch na životné prostredie. 4.3. Zmeny a doplnenia zamietnuté Komisiou, ale napriek tomu zahrnuté do spoločnej pozície. Zmeny a doplnenia 9, 19, 33, 52 : Režimy koncesie nemôžu byť z rozsahu pôsobnosti smernice vylúčené, pretože potom by smernica nebola účinná. Rada však zaviedla samostatnú štruktúru na kontrolu režimov koncesie, aby sa zohľadnila špeciálna povaha koncesií a aby sa zachovalo právo Komisie kontrolovať ich správne vykonávanie. Zmeny a doplnenia 46 a 48 : Rozdeľovanie príjmov je dobrovoľné v súlade s textom Parlamentu. 4.4. Zmeny a doplnenia zamietnuté Komisiou a nezahrnuté do spoločnej pozície Zmeny a doplnenia 17, 41 a 50 : Komisia by smernicou nemala byť nútená vykonávať takýto pracovný program (i keď v Bielej knihe je plánované zváženie budúcej internalizácie externých nákladov). Rada okrem toho nežiada zmienku o vývoji metodológií na odhadovanie externých nákladov. Zmena a doplnenie 37 : Kompenzačné plány pre akýkoľvek celoštátny režim vyberania mýtneho sú v právomoci členského štátu a preto sa nemusí nimi zaoberať smernica. (13 zmien a doplnení neuvedených na tomto mieste (15, 19, 35, 40, 44, 45, 47, 49, 51, 53-56) plenárne zasadanie Parlamentu zamietlo. Zmeny a doplnenia 23 a 31 nie sú pre anglickú verziu relevantné.) 5. ZÁVER Komisia víta spoločnú pozíciu prijatú Radou. Ako uvádza vyhlásenie, ktoré Komisia uskutočnila na stretnutí Rady z 25. apríla 2005, Komisia - urobí hlbšiu analýzu postupnej internalizácie externých nákladov, keď bude vykonávať strednodobú revíziu Bielej knihy o doprave na konci roka 2005, najmä vzhľadom na druhé čítanie Parlamentu, - pripomína, že právo členských štátov oslobodiť určité úseky siete od poplatkov, stanovené v spoločnej pozícii, by sa muselo vykonávať nediskriminačným spôsobom a v súlade so Zmluvou. Komisia by zohľadnila kritériá, akými sú potreba zlepšiť prístupnosť izolovaných regiónov alebo stupeň výskytu dopravného preťaženia a stupeň znečistenia. Príloha: Vyhlásenie Komisie pre Radu z 21. apríla 2005 INTERNALIZÁCIA EXTERNÝCH NÁKLADOV A GEOGRAFICKÉ POKRYTIE Vyhlásenie Komisie Z príležitosti priebežnej revízie Bielej knihy o doprave, ktorá sa predpokladá na konci roka 2005 Komisia prehĺbi analýzu vplyvu postupnej internalizácie externých nákladov dopravy, a to z pohľadu druhého čítania v Európskom parlamente o návrhu smernice o spoplatnení ťažkých nákladných vozidiel („Eurovignette Directive“). Komisia pripomína, že právo členských štátov vylúčiť určité časti siete zo spoplatňovania sa musí uplatňovať nediskriminačným spôsobom a v súlade so zmluvou. V tomto kontexte Komisia zohľadní najmä objektívne kritériá, akými sú potreba zlepšenia prístupnosti izolovaných oblastí alebo stupeň preťaženia ciest a znečistenia. [1] KOM (2001) 370, 12. 9. 2001